CELEX: 62013CN0200
Language: el
Date: 2013-04-16 00:00:00
Title: Υπόθεση C-200/13 P: Αναίρεση που άσκησε στις 16 Απριλίου 2013 το Συμβούλιο της Ευρωπαϊκής Ένωσης κατά της αποφάσεως που εξέδωσε το Γενικό Δικαστήριο (τέταρτο τμήμα) στις 5 Φεβρουαρίου 2013 στην υπόθεση T-494/10, Bank Saderat Iran κατά Συμβουλίου της Ευρωπαϊκής Ένωσης

15.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/22
            
         Αναίρεση που άσκησε στις 16 Απριλίου 2013 το Συμβούλιο της Ευρωπαϊκής Ένωσης κατά της αποφάσεως που εξέδωσε το Γενικό Δικαστήριο (τέταρτο τμήμα) στις 5 Φεβρουαρίου 2013 στην υπόθεση T-494/10, Bank Saderat Iran κατά Συμβουλίου της Ευρωπαϊκής Ένωσης
   (Υπόθεση C-200/13 P)
   2013/C 171/43
   Γλώσσα διαδικασίας: η αγγλική
   
      Διάδικοι
   
   
      Αναιρεσείον: Συμβούλιο της Ευρωπαϊκής Ένωσης (εκπρόσωποι: M. Bishop και S. Boelaert)
   
      Αντίδικοι κατ’ αναίρεση: Bank Saderat Iran, Ευρωπαϊκή Επιτροπή
   
      Αιτήματα του αναιρεσείοντος
   
   Το αναιρεσείον ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου (τέταρτο τμήμα), της 5ης Φεβρουαρίου 2013, επί της υποθέσεως T-494/10·
            
         
               —
            
            
               να αποφανθεί οριστικώς επί της υποθέσεως, απορρίπτοντας την προσφυγή που είχε ασκήσει η Bank Saderat κατά των επίμαχων μέτρων·
            
         
               —
            
            
               να καταδικάσει την Bank Saderat στα έξοδα στα οποία υποβλήθηκε το Συμβούλιο σε αμφότερους τους βαθμούς δικαιοδοσίας.
            
         
      Λόγοι αναιρέσεως και κύρια επιχειρήματα
   
   Το Συμβούλιο υποστηρίζει ότι η απόφαση την οποία εξέδωσε το Γενικό Δικαστήριο στις 5 Φεβρουαρίου 2013, επί της υποθέσεως T-494/10, Bank Saderat Iran κατά Συμβουλίου, ενέχει πλάνη περί το δίκαιο ως προς τα ακόλουθα σημεία:
   
               1)
            
            
               Το Γενικό Δικαστήριο υπέπεσε σε πλάνη κρίνοντας, ως προς το παραδεκτό της προσφυγής, ότι η Bank Saderat είχε το δικαίωμα να επικαλεσθεί την προστασία και τις εγγυήσεις περί θεμελιωδών δικαιωμάτων ανεξαρτήτως αν αποτελεί φορέα του ιρανικού Δημοσίου·
            
         
               2)
            
            
               Κακώς έκρινε το Γενικό Δικαστήριο ότι ορισμένοι από τους λόγους για την επιβολή περιοριστικών μέτρων σε βάρος της Bank Saderat δεν ήταν επαρκώς ακριβείς·
            
         
               3)
            
            
               Το Γενικό Δικαστήριο προέβη σε πεπλανημένη εφαρμογή της νομολογίας περί κοινοποιήσεως των στοιχείων που περιλαμβάνονται στον φάκελλο τον οποίο είχε στη διάθεσή του το Συμβούλιο·
            
         
               4)
            
            
               Κακώς έκρινε το Γενικό Δικαστήριο ότι οι λόγοι για την επιβολή περιοριστικών μέτρων σε βάρος της Bank Saderat δεν ήταν εμπεριστατωμένοι, καθόσον:
               
                           —
                        
                        
                           παρέλειψε να λάβει δεόντως υπόψη το ότι τα στοιχεία περί παροχής υποστηρίξεως εκ μέρους της Bank Saderat στις δραστηριότητες του Ιράν για τη διάδοση πυρηνικών όπλων προέρχονταν από εμπιστευτικές πηγές·
                        
                     
                           —
                        
                        
                           παρέλειψε να λάβει δεόντως υπόψη τη μνεία της Bank Saderat στο ψήφισμα 1803 (2008) του Συμβουλίου Ασφαλείας του Οργανισμού Ηνωμένων Εθνών σε σχέση με τις δραστηριότητες του Ιράν για τη διάδοση πυρηνικών όπλων·
                        
                     
                           —
                        
                        
                           κακώς έκρινε ότι το Συμβούλιο όφειλε να προσκομίσει λεπτομερή στοιχεία όσον αφορά την εκ μέρους της Bank Saderat παροχή εγγυητικών επιστολών σε δύο φορείς οι οποίοι έχουν κατονομασθεί ως εμπλεκόμενοι στις δραστηριότητες του Ιράν για τη διάδοση πυρηνικών όπλων.